KIRJALLINEN KYSYMYS E-2380/00

esittäjä(t): Olivier Dupuis (TDI) komissiolle

(13. heinäkuuta 2000)

Aihe: Toimenpiteet ecstasy-huumeen laadun tarkkailemiseksi

Ranskan opetusministeri Jack Lang on ehdottanut perustettavaksi avustuspalvelun, joka toimisi sellaisissa nuorten tapahtumissa ja kokoontumisissa, joissa ecstasyn käytön voidaan olettaa olevan yleistä, ja joka kokeiden avulla varmistaisi myytävien ecstasy-pillereiden turvallisuuden. Näin voitaisiin tunnistaa leikatut pillerit, jotka sisältävät erittäin myrkyllisiä aineita, ja estää kyseisissä tilaisuuksissa ecstasya käyttävien nuorten joutuminen kuolemanvaaraan.

Miten komissio periaatteessa suhtautuu tähän ehdotukseen? Mihin toimenpiteisiin komission mielestä olisi mahdollista ryhtyä, jotta voitaisiin suojella kuluttajia ja heidän oikeuksiaan saada tuotteita koskevia asianmukaisia tietoja? Eikö komissio katso, että juuri joidenkin aineiden käytön kieltäminen aiheuttaa sen, että niitä valmistetaan ja myydään salassa ja että tästä syystä markkinoille pääsee helpommin tuotteita, joiden laatua ei valvota millään tavalla? Eikö komissio katso, että suljettaessa koko joukko aineita alkeellisimpienkin laatuvaatimusten ulkopuolelle on vaikeaa toimia yhteisön määrittelemän vastuun (153 artikla) mukaisesti kuluttajien terveyden suojelemiseksi?

David Byrnen komission puolesta antama vastaus

(26. syyskuuta 2000)

On syytä ensinnäkin korostaa, että mainitut ecstasyn samoin kuin muidenkin laittomien huumausaineiden turvatestit kuuluvat jäsenvaltioiden toimivaltaan, eikä komissio osallistu tällaisten toimenpiteiden toteuttamiseen. Tässä yhteydessä ei ole asianmukaista viitata EY:n perustamissopimuksen 153 artiklaan (entiseen 129 a artiklaan), koska kyseistä artiklaa ei ole tarkoitettu koskemaan laittomia aineita.

Huumausaineiden torjuntaa koskevassa yhteisön toimintaohjelmassa (20002004)(1) kannustetaan jäsenvaltioita ja komissiota kehittämään innovatiivisia toimintatapoja synteettisten huumausaineiden väärinkäytön ehkäisemiseksi ottaen huomioon synteettisten huumausaineiden käyttäjien erityispiirteet. Paikan päällä tapahtuva ecstasy-pillerien testaaminen voi olla osa tätä ennaltaehkäisytoimintaa, mikäli se sallitaan jäsenvaltion lainsäädännössä.

Euroopan huumausaineiden ja niiden väärinkäytön seurantakeskuksen (EDMC) laatiman yhteisön huumausainetilannetta koskevan vuoden 2000 raporttiluonnoksen mukaan pillereitä on paikan päällä tarkastettu tavalla tai toisella Saksassa, Ranskassa, Alankomaissa ja Itävallassa. Joissakin jäsenvaltioissa pillerien testaaminen tapahtuu lain kannalta harmaalla alueella, koska laittomien huumausaineiden kerääminen, tutkiminen ja varastointi jopa koetarkoituksiin on lainvastaista. Toisaalta berliiniläinen tuomioistuin päätti, että huumausaineiden käsittely huumetestin aikana ei ole rangaistavaa, ja Itävallassa pillereiden testausta tapahtuu tutkimushankkeessa. Alankomaissa on kehitetty kriteerit hyviä testauskäytäntöjä varten tällöin tehdään selvä ero seurannan ja haittojen vähentämisen välillä.

Seurantakeskus on tilannut tutkimuksen paikan päällä tapahtuvasta pillereiden testauksesta yhteisössä. Tässä tutkimuksessa aiotaan kartoittaa nykyisiä paikan päällä tapahtuvaa pillereiden testausta koskevia ohjelmia ja tarkastella niiden tavoitteita, kohderyhmiä, menetelmiä ja niissä piileviä vaaroja. Hankkeiden perimmäisenä tavoitteena on arvioida, miten ennaltaehkäisyyn ja haittojen vähentämiseen tähtäävät toimenpiteet voidaan yhdistää pillereiden testaukseen. Tutkimuksen tuloksia odotetaan tänä syksynä.

(1) KOM(1999) 239 lopullinen.